Title: Korisnici e-kolegija
Course: Osnove rada u sustavu Merlin > Section: 7.cjelina: Korisnici kolegija

Uloge u sustavu Merlin

Za dodavanje uloga odaberite: Administracija -> Administracija e-kolegija -> Korisnici -> Upis korisnika
ili iz izbornika za administraciju e-kolegija poveznicu Opširnije … te potom iz kartice Korisnici poveznicu Upis korisnika.

Uloge u sustavu za e-učenje Merlin odgovaraju razini ovlasti koje sudionik ima u određenomu e-kolegiju. Svaki korisnik može dodjeljivati samo one uloge koje su za barem jednu razinu niže od vlastite uloge.

Nositelji kolegija imaju ulogu profesora, dok svi ostali nastavnici koji će surađivati na e-kolegiju mogu dobiti ulogu izvođača kolegija.

Uloga | Ovlasti
Nositelj kolegija | Nositelji kolegija mogu u potpunosti uređivati svoje kolegije.
Izvođač kolegija | Izvođači kolegija imaju iste mogućnosti kao i nositelji kolegija.
On-line asistent | Online asistenti pomažu u uređivanju kolegija, ali nemaju mogućnost ocjenjivanja. Imaju uvid u sve studente no ne mogu upisivati nove i uređivati postojeće ocjene. Imaju mogućnost izrađivanja pitanja za test i dodavanja istih u Test.
Demonstrator | Demonstratori mogu dodavati nove resurse, aktivnosti (osim testa) i datoteke u kolegij kao pomoć nastavniku. Namaju pristup ocjenama studenata ni kroz pojedinu aktivnost ni u Ocjenama.
Student | Studenti mogu pristupiti resursima i sudjelovati u aktivnostima koje su im omogućene u kolegiju.
Gost | Gosti mogu pristupiti samo kolegijima u kojima im je dopušten pristup i pri tome imaju ograničene mogućnosti pristupa resursima i sudjelovanja u aktivnostima.

Upis polaznika u e-kolegij

Nastavnik ima na raspolaganju nekoliko načina upisa u e-kolegij:

- samostalni upis – studenti se sami upisuju u e-kolegij
- ručni upis – nastavnik upisuje pojedine studente
- upis nastavnoga osoblja (za uloge: izvođač kolegija, online asistent i demonstrator)
- upis putem poveznice sa sustavom ISVU, ako je ustanova institucijski korisnik i koristi poveznicu ISVU i Merlin
- obrazac M-KA – omogućuje upis većega broja korisnika odjednom, a dostupan je online na stranicama Centra za e-učenje <http://www.srce.unizg.hr/sustavi-za-ucenje-na-daljinu/merlin/obrasci>;
- pristup gostima.

U e-kolegiju nastavnik može omogućiti pristup i gostima, anonimnim korisnicima, koji mogu samo pregledavati sadržaje, ali ne i sudjelovati u aktivnostima (ne mogu rješavati testove, pisati u forumu, predavati zadaću i sl.). Gosti ne ostaju upisani u e-kolegij, što znači da neće biti navedeni u popisu sudionika e-kolegija, za njih se ne bilježi statistika i nisu navedeni u popisu za ocjenjivanje.

Pitanje

Za upis asistenta koristi se upisna metoda

- izvođači kolegija
Feedback: Bravo! Odgovor je točan.
- samostani upis
Feedback: Odgovor je netočan! Točan odgovor je: izvođači kolegija.
- ručni upis
Feedback: Odgovor je netočan! Točan odgovor je: izvođači kolegija.

Postavke samostalnog upisa studenata

Administracija -> Administracija e- kolegija -> Korisnici -> Upis korisnika

Postavke samostalnog upisa studenata moguće je urediti i kroz sučelje s prikazom sudionika (Sadržaj -> Sudionici) odabirom poveznice Upis korisnika -> Samostalni upis (Student) iz izbornika za administraciju e-kolegija.

Postavka Omogući samostalni upis mora biti postavljena na Da da bi se korisnici mogli samostalno upisati.

Samostalan upis moguće je isključiti i postavljanjem mogućnosti Dopusti nove upise na e-kolegij na Ne. Tada korisnici upisani ovom upisnom metodom mogu pristupati e-kolegiju, no neće biti dopušten upis novim korisnicima.

Mogućnost Pristup e-kolegiju moguć je odnosi se na vrijeme tijekom kojega će student imati pristup pojedinome e-kolegiju. Po isteku postavljenoga razdoblja student više neće moći pristupiti e-kolegiju, no nastavniku će ostati vidljivi podaci o njegovoj aktivnosti u e-kolegiju. Kada je ta postavka onemogućena, duljina trajanja pristupa e-kolegiju je neograničena.

Nastavnik može ograničiti razdoblje za samostalni upis studenata odabirom početnoga i krajnjega datuma upisa. Upis u tome slučaju završava dan prije postavljenoga datuma, odnosno ne uključuje dan naveden kao krajnji.

Ručni upis korisnika

Nastavnik može polaznike upisati i pojedinačno pomoću Ručnog upisa.

Administracija ->  Administracija e-kolegija -> Korisnici -> Upis korisnika

Studente je moguće upisati pomoću upisne metode Ručni upis i kroz sučelje s prikazom sudionika (Sadržaj -> Sudionici) odabirom poveznice Upis korisnika -> Ručni upis iz izbornika za administraciju e-kolegija.

Za ručni upis potrebno je odabrati ikonu (Upiši korisnike).

U padajućem izborniku Dodijeli ulogu moguće je odabrati ulogu koja se dodjeljuje. Dostupne su i postavke o datumu početka upisa te koliko dugo je korisniku omogućen pristup e-kolegiju.

Preporuča se odabrati mogućnost Neograničeno, jer će tada studenti imati pristup e-kolegijima u Arhivi e-kolegija sve dok im vrijedi elektronički identitet iz sustava AAI@EduHr.

Željene korisnike u stupcu Korisnici na sustavu potrebno je označiti, a zatim ih pomoću dugmeta Dodaj prebaciti u stupac Sudionici, čime je tome korisniku dodijeljena nova uloga.

Pitanje

Korisnici u ulozi gosta kolegija ne mogu sudjelovati u aktivnostima kolegija već samo pregledavati sadržaj.

- Da
Feedback: Bravo! Odgovor je točan!
- Ne
Feedback: Odgovor je netočan. Točan odgovor je: da.

Sudionici

Pregled svih upisanih korisnika s vremenom zadnjega pristupa sustavu, ulogom u e-kolegiju, nazivom grupa u koje je upisan, informacijom o statusu korisnika te načinu upisa u e-kolegij dostupan je odabirom poveznice Sudionici iz bloka Administracija -> Administracija e-kolegija -> Korisnici ili odabirom istoimene poveznice iz padajućeg izbornika Sadržaj na traci s izbornicima.

Ako su korisnici uvezeni pomoću M-KA obrasca ili iz sustava ISVU vidljivi su i oni koji se nikada nisu prijavili u sustav.

Osim samoga popisa svih sudionika u e-kolegiju, odabirom poveznice Sudionici nastavnik može vidjeti i određene podatke o svojim studentima tako da odabere ime studenta (npr. blog zapise, poruke na forumu, izvještaje te popis e-kolegija u koje je student upisan). Odabirom naziva pojedinog e-kolegija prikazuju se uloge i grupe u koje je student upisan u odabranom e-kolegiju.

Kroz taj popis omogućeno je slanje iste poruke većem broju korisnika e-kolegija, a moguće je za više korisnika istovremeno urediti pravo pristupa e-kolegiju ili ih ispisati iz e-kolegija. Korisnike kojima je potrebno poslati poruku treba označiti te iz padajućeg izbornika S odabranim korisnicima ... odabrati mogućnost Pošalji poruku.

Studente se može iz e-kolegija ispisati na više načina. Prilikom ispisa brišu se i njihovi podaci u e-kolegiju.

Načini ispisa:

1. Jednog ili više studenata može se ispisati ulaskom u ručnu metodu upisa te prebacivanjem studenta iz stupca Sudionici pomoću dugmeta Ukloni u stupac Korisnici na sustavu.
2. Pojedinoga studenta moguće je ispisati iz e-kolegija odabirom bloka Administracija ->Administracija e-kolegija -> Sudionici. Desno od imena studenta kojeg želimo ispisati odaberemo ikonu (Ispiši iz e-kolegija).
3. Jednog ili više studenata moguće je ispisati iz e-kolegija odabirom bloka Administracija -> Administracija e-kolegija -> Sudionici ili kroz sučelje s prikazom sudionika (Sadržaj -> Sudionici). Označimo studente koje želimo ispisati te iz padajućeg izbornika S odabranim korisnicima …, a ovisno o upisnoj metodi kojom su upisani u e-kolegij, odaberemo Ispišite odabrane upisane studente.
4. Brisanjem metode upisa u e-kolegij kojom su studenti prethodno upisani odabirom ikone (Izbriši). Brisanjem metode upisa brišu se i svi podaci studenata upisanih tom metodom.
5. Postavljanjem pojedine metode upisa skrivenom. Na taj način studenti ostaju upisani u e-kolegij, ali mu neće moći pristupiti. Nastavnik i dalje ima pristup njihovim aktivnostima u e-kolegiju (pokušaji rješavanja testova, poruke na forumu). Ako se studenti u potpunosti ispišu iz e-kolegija ti se podaci brišu te nastavnik više nema potpunu evidenciju aktivnosti na e-kolegiju.

Studente je moguće suspendirati čime im je onemogućen pristup e-kolegiju, ali za razliku od ispisa iz e-kolegija, nastavniku je i dalje vidljiva prethodna aktivnost studenta, njegove ocjene i podaci. Desno od imena studenta kojeg želimo suspendirati odaberemo ikonu (Uredi upis) te u polju Status odaberemo mogućnost Suspendiran. Prema potrebi moguće je postaviti do kada je pojedinome studentu moguć pristup e-kolegiju.

Korisnici online

Popis trenutačno aktivnih korisnika u sustavu (u posljednjih 5 minuta) nalazi se u lijevome stupcu u bloku Korisnici online. Na početnoj stranici sustava Merlin, nakon prijave, u tome su bloku prikazani svi aktivni korisnici na sustavu, a nakon ulaska u pojedini e-kolegij aktivni korisnici tog e-kolegija.

Komunikacija u sustavu Merlin

Svaki korisnik može vidjeti profile drugih korisnika u e-kolegiju. Odabirom imena željenoga korisnika iz popisa svih ili korisnika koji su trenutačno online ostvaruje se pristup korisničkomu profilu. Sustav omogućava izravno slanje poruke drugome korisniku odabirom poveznice Poruka u profilu te osobe ili ikone u popisu korisnika.

Dolazne poruke vidljive su u traci s izbornicima pored ikone (Poruke). Prikazan je broj primljenih poruka, a odabirom ikone i imena korisnika koji su poslali poruku.

Ako korisnik kojem se šalje poruka u trenutku slanja nije prijavljen u sustavu, poruka će, sukladno zadanim postavkama, biti poslana i na adresu e-pošte.

Postavke vezane uz način dostavljanja primljenih poruka moguće je mijenjati odabirom mogućnosti Postavke -> Postavke poruka iz padajućeg izbornika osobnoga profila, smještenoga na traci s izbornicima.

Korisnik može postaviti da mu obavijesti o pristiglim porukama pristižu putem adrese e-pošte ili kao obavijest na mobilni uređaj ovisno o tome nalazi li se ili ne nalazi trenutačno u sustavu.

Arhiva poruka dostupna je u traci s izbornicima pored ikone (Poruke). Odabirom pojedinoga korisnika može se pregledati povijest razgovora.

Unutar sustava Merlin moguće je slanje poruke samo jednome sudioniku e-kolegija ili slanje iste poruke većem broju sudionika.

Grupe: uređivanje i upravljanje

Za dodavanje novih grupa kao i polaznika u grupe:
Administracija -> Administracija e-kolegija -> Korisnici -> Grupe

Novu grupu moguće je dodati i kroz sučelje s prikazom sudionika (Sadržaj -> Sudionici) odabirom poveznice Grupe iz izbornika za administraciju e-kolegija.

Odabirom dugmeta Izradi grupu omogućen je pristup postavkama grupe kojoj se upisuje naziv te joj se prema potrebi dodaje kratak opis, lozinka i slika.

Nakon izrade grupe polaznici se upisuju u grupu.

Grupa se označi i odabere se dugme Dodaj/Ukloni korisnike. Označeni se polaznici iz stupca Potencijalni članovi pomoću dugmeta Dodaj prebacuju u stupac Trenutni članovi i time automatski postaju članovi te grupe.

Na sličan se način korisnici izdvajaju iz grupe, odabirom dugmeta Ukloni.
Svaki polaznik može biti član više različitih grupa, a broj u zagradama označava broj članova u pojedinoj grupi, odnosno broj grupa u koje je polaznik upisan.

Vrste grupa:

- Nema grupa – nema razlike među korisnicima, svi pripadaju jednoj grupi
- Vidljive grupe – aktivnosti se odvijaju u grupama, ali su svi rezultati vidljivi i polaznicima izvan tih grupa
- Odvojene grupe – svaka grupa radi odvojeno i nema pristup rezultatima drugih grupa.

Grupe se mogu organizirati (grupirati) u Grupacije, čime je omogućena bolja i preciznija organizacija kolegija. Grupacije omogućavaju ograničavanje pristupa određenoj aktivnosti/resursu na točno određenu grupu polaznika e-kolegija.