Title: Opis aktivnosti Chat, Forum, Rječnik i Baza podataka
Course: Osnove rada u sustavu Merlin > Section: 3. cjelina: Aktivnosti Chat, Forum, Rječnik i Baza podataka

Chat

Chat se rabi za sinkronu komunikaciju među studentima i između nastavnika i studenta. Chat se često upotrebljava za konzultacije koje se održavaju online, rasprave, dogovore o terenskoj nastavi i sl.

Dodaj aktivnost ili resurs -> Chat

Nakon izbora Naziv chat sobe i Uvodni tekst mogu se urediti još neke postavke kao na primjer, vrijeme sljedećega razgovora, arhiva razgovora i dostupnost tih razgovora drugim korisnicima.

Novi Chat može pokrenuti samo nastavnik, a sadržaj chata dostupan je svim sudionicima e-kolegija.

Forum

Forum se rabi za komunikaciju između nastavnika i studenata, ali za razliku od chata, rabi se za asinkronu komunikaciju. To znači da sudionici rasprava na forumu ne moraju biti prisutni online u isto vrijeme kako bi sudjelovali u raspravi.

Dodaj aktivnost ili resurs -> Forum

Novi forum može otvoriti samo nastavnik, ali studenti mogu dodavati nove teme u forum.

Iznimka je forum Obavijesti u koji su upisani svi sudionici e-kolegija bez mogućnosti ispisa te u njemu studenti nemaju pravo pisanja poruka ni dodavanja novih tema.

Korisnici mogu odgovarati na poruke s foruma i putem svoje e-pošte. Nakon pristigle poruke na adresu e-pošte korisnika, na istu je moguće odgovoriti i ona će se prikazati u forumu.

Nakon poslanog odgovora, korisnik na svoju adresu e-pošte dobije potvrdu da je njegov odgovor uspješno poslan u sustav Merlin.

Korisnici se mogu sami pretplatiti na neke forume, što znači da ako nisu online za vrijeme neke aktivnosti u forumu, poruku o novostima na tome forumu dobivaju e-poštom.

Korisnici se mogu pretplatiti na pojedine teme u forumu. Za pretplatu na pojedinu temu potrebno je u retku te teme na samome kraju odabrati ikonu kružića (Pretplati me na ovu temu). Na istome mjestu vrši se i odjava.

Pretplata i odjava dopuštena je samo ako je nastavnik to omogućio u postavkama Foruma.

Ocjenjivanje foruma

Nastavnik može omogućiti ocjenjivanje poruka. U tom slučaju studenti mogu ocjenjivati jedni druge, a nastavnik studente.
Da bi studenti mogli ocjenjivati, potrebno je nakon izrade foruma u bloku Administracija -> Administracija foruma -> Ovlasti ili odabirom poveznice Ovlasti iz izbornika za administraciju foruma, dati studentima ovlasti za stavku Ocijeni poruke.
Osim standardnih ocjena, postoji mogućnost ocjenjivanja poruka na forumu po uzoru na društvene mreže s ocjenom Sviđa mi se. Da bi se ocjena rabila u forumu, nastavnik je mora postaviti u svoj e-kolegij kao novu skalu, a potom i uključiti u forumu.
Nakon odabira poveznice Ocjene iz navigacijskog izbornika ili iz izbornika Sadržaj potrebno je odabrati Skale -> Prikaz iz padajućeg izbornika te izraditi novu skalu odabirom dugmeta Dodaj novu skalu. U polje Ime postavlja se naziv skale, a u polje Skala ocjena (u ovom slučaju opisna ocjena Sviđa mi se).

Vrste foruma

- Opći forum – Najčešće rabljen forum za diskusije o različitim temama u kojemu i studenti mogu dodavati teme.
- Samo jedna rasprava – Forum koji se sastoji samo od jedne teme, a rabi se za kratke, usredotočene rasprave.
- Oblik pitanja i odgovora – Polaznik može vidjeti poruke na forumu tek nakon što je predao svoju poruku, koja može sadržavati i datoteku u prilogu.
- Svaki korisnik može započeti samo jednu raspravu – Svaki student može započeti jednu temu, na primjer, studenti moraju započeti osvrtom na neku temu i moderiraju raspravu drugih studenata na svojoj temi.
- Forum u obliku zajedničkog bloga – teme u tom forumu slične su tekstovima objavljenima u blogu. Na popisu tema vidljiv je cijeli tekst prve poruke uz naziv teme. Odgovori se dodaju odabirom poveznice Raspravljajte o ovoj temi, a nalikuju komentarima korisnika na zapis u blogu. Svi korisnici mogu započeti novu raspravu u tom forumu.

Pitanje

Ako želite da u forumu polaznik prije postavljanja poruke ne može vidjeti odgovore drugih polaznika i time izbjeći prepisivanje, koju vrstu foruma ćete koristiti?

- oblik pitanja i odgovora
Feedback: Bravo! Točan odgovor.
- samo jedna rasprava
Feedback: Netočno! Točan odgovor je: oblik pitanja i odgovora.
- svaki korisnik može započeti samo jednu raspravu
Feedback: Netočno! Točan odgovor je: oblik pitanja i odgovora.

Rječnik

Aktivnost Rječnik omogućava nastavnicima i studentima izradu i ažuriranje različitih popisa definicija, a najčešće se koristi kao rječnik pojmova.

Osim stručnih termina Rječnik se može koristiti i kao mjesto na kojemu studenti mogu postaviti primjere dobre prakse, za dijeljenje korisnih izvora, slika, audio ili video datoteka, za pohranu materijala za ponavljanje i sl.

Najveća je prednost aktivnosti Rječnik u tome što se pomoću njega mogu osmisliti kolaborativni načini rada te na taj način potaknuti studente da još aktivnije sudjeluju u nastavnome procesu (npr. svakom studentu moguće je dodijeliti zadatak da unese jedan ključni pojam u rječnik i njegovo pojašnjenje kao i da komentira unesene pojmove drugih studenata.)

Dodaj aktivnost ili resurs -> Rječnik

U svakom e-kolegiju može biti samo jedan središnji rječnik u koji se mogu umetati sekundarni rječnici. Najčešće se u e-kolegijima upotrebljavaju samo sekundarni rječnici.

Pojmovi se unose u rječnik odabirom dugmeta Dodaj novi pojam. Svaki pojam potrebno je unijeti zasebno i urediti njegove postavke. Pojmovi mogu sadržavati privitak, a mogu imati i ugrađene (embedded) slike, audio i video datoteke.

Ako je to omogućeno, pojmove u rječnik mogu unositi i polaznici. Postavljanjem mogućnosti Uvijek automatski potvrdi pojam na 'Ne', svaki će novi pojam morati potvrditi nastavnik prije nego postane vidljiv svima.

Ako je uključena mogućnost Ovaj pojam treba biti automatski povezan, ključne riječi, kao i sam pojam, bit će označene svaki puta kada se pojave u nekome tekstu unutar e-kolegija, čak i u testovima. U slučaju da se testovi ocjenjuju, ta mogućnost treba biti isključena tijekom održavanja testa.

Mogućnost Automatsko povezivanje s rječnikom moguće je isključiti u bloku Administracija -> Administracija rječnika -> Filtri.

Baza podataka

Baza podataka je aktivnost koja omogućava dodavanje, ažuriranje i pretraživanje spremljenih zapisa o nekoj temi.

Baza podataka može se koristiti za izradu suradničkih zbirki, na primjer, URL-adresa, literature za e-kolegij, prikaz materijala koje su izradili korisnici (fotografija, postera, članka, eseja) i sl. Struktura zapisa u bazi može biti raznolika pa jedan zapis može obuhvatiti podatke različitih oblika, na primjer, tekst, brojke, slike, datoteke i/ili URL-adrese.

Dodaj aktivnost ili resurs -> Baza podataka

Nastavnik u postavkama baze podataka određuje:

- Obavezno odobrenje zapisa – ako je omogućeno, svaki zapis mora odobriti nastavnik kako bi ga ostali studenti mogli vidjeti.
- Dopusti uređivanje odobrenih zapisa – ako je onemogućeno, korisnik koji je dodao zapis više nema mogućnost uređivanja ili brisanja odobrenog zapisa.Obvezni broj zapisa – broj zapisa koje student mora upisati i predati kako bi se ova aktivnost smatrala dovršenom
- Obvezni broj zapisa za pregledavanje baze – broj zapisa koje student mora upisati i predati kako bi mu bio omogućen prikaz zapisa drugih studenata. Kada je određen obavezni broj zapisa, automatsko povezivanje zapisa u bazi treba biti isključeno, u suprotnom će odabirom poveznice zapisi u bazi biti vidljivi studentima bez obzira na postavljeni uvjet.
- Najveći dozvoljeni broj zapisa – najveći dopušteni broj zapisa koje student može upisati i predati u ovoj aktivnosti.

Nakon izrade baze podataka potrebno je odrediti strukturu zapisa u bazi podataka. Strukturu zapisa postavlja nastavnik uporabom gotovih predložaka ili izradom novih.

Zapis u bazi podataka sastoji se od polja koja mogu biti tekstualna, brojčana, slikovna, URL-adrese itd., ovisno o vrsti informacije koja će se zapisivati u bazu podatka. Pregled dostupnih tipova polja i izrada novih mogući su u kartici Polja.

Zapisi se u bazu dodaju u kartici Dodaj zapis, a moguće ih je izvesti odabirom kartice Izvoz. Pregled dostupnih tipova polja i izrada novih moguć je u kartici Polja. Za rad s predlošcima te izvoz i uvoz izrađenih predložaka u bazi, potrebno je odabrati kartice Predlošci te Predlošci baze podataka.

U svakom zapisu moguće je odrediti koja su polja obavezna za unos prilikom njihove izrade.

Baza se može pregledavati kao popis zapisa jedan ispod drugoga (kartica Prikaži popis) ili pojedinačnim pregledom zapisa kroz više stranica (kartica Prikaži pojedinačno).

Pitanje

Opcija koja se mora uključiti u postavkama aktivnosti Baza podataka da nastavnik mora odobriti zapis prije nego ga ostali polaznici vide je

- obavezno odobrenje zapisa
Feedback: Bravo! Točan odgovor!
- obvezni broj zapisa
Feedback: Netočan odgovor. Točan odgovor je: obvezno odobrenje zapisa.
- obvezni broj zapisa za pregledavanje baze
Feedback: Netočan odgovor. Točan odgovor je: obvezno odobrenje zapisa.