Title: O tečaju
Course: Osnove rada u sustavu Merlin > Section: Uvod

Kroz kratki pregled tečaja saznajte što vas sve očekuje i koje je uvjete potrebno ispuniti kako bi dobili Potvrdu o završenom online tečaju.

Kome je tečaj namijenjen?

Tečaj je namijenjen nastavnicima koji do sada nisu koristili sustav Merlin i zamišljen je kao online inačica tečaja koji CEU dugi niz godina održava u učionici. Želja nam je da lakše savladate korake izrade e-kolegija i da ne potrošite puno vremena kako bi sami istraživali izradu istog.

Tečaj je otvoren korisnicima sa AAI@EduHr elektroničkim identitetom.

Broj prijava: neograničen.

Trajanje upisa: od 1. do 7. svakog mjeseca

Vrijeme trajanje tečaja: 1 mjesec, nakon kojeg se polaznik ispisuje iz tečaja

Potrebna predznanja

Potrebna predznanja za uspješno pohađanje tečaja su poznavanje rada na računalu, napredno korištenje Interneta i napredno poznavanje rada nekog od alata za obradu teksta.

Dinamika i trajanje tečaja

Polaznici samostalno savladavaju gradivo i sudjeluju u aktivnostima tijekom trajanja tečaja ovisno o svojim interesima i slobodnom vremenu.

Tečaj će se odvijati svakog mjeseca, počevši s 1. u mjesecu i trajati do zadnjeg dana mjeseca. U tom razdoblju polaznici mogu pristupiti tečaju i raditi na njemu kada god im to odgovara.

Kroz tečaj se prolazi odabirom naziva željene teme. Predlažemo prolazak kroz teme redom kojim su navedene.
Iscrtkani okvir koji se nalazi pored pojedine aktivnosti/resursa označava materijal koji će se automatski označiti nakon što polaznik dovrši određenu aktivnost.
Okvir punih rubova označava materijal kojeg morate samostalno označiti kao dovršen. Nakon što pregledate sadržaj i označite kućicu, pokraj njega će se pojaviti kvačica.

Procijenjeno vrijeme za pregledavanje materijala i samostalni rad na zadacima za svaku je cjelinu od 2 do 3 sata .

Tijekom pohađanja online tečaja polaznici mogu izraditi vlastiti online kolegij, koji će im po završetku pohađanja tečaja ostati dostupan još 3 mjeseca. Izradom sigurnosne kopije kolegij se može prebaciti u bilo koji sustav Moodle. Za više informacija javite se na ceu_tecajevi@srce.hr.

Kako do potvrde?

Potvrda je dokaz da je polaznik online tečaja završio zadane aktivnosti.

Za dobivanje potvrde potrebno je:

- predstaviti se u forumu "Upoznajmo se"
- pregledati sav sadržaj tečaja (lekcije i stranice)
- riješiti "Test za samoprovjeru znanja"
- ispuniti uvodnu i završnu anketu

Na kraju svake cjeline tečaja, nalaze se zadaci koji se izrađuju u testnom kolegiju. Zadaci i animacije nisu obavezni te ih svatko može samostalno označiti kao dovršene. Polaznici koji žele da im se pregleda izrađeni zadatak, mogu predati zadatak u obliku poveznice u aktivnosti Zadaća te će Tutor isti pregledati i dati komentar.

Moguće je otvoriti testni kolegij za svakog polaznika. Za otvaranje testnog kolegija potrebno je ispuniti obrazac za otvaranje kolegija koji možete pronaći na adresi http://mod.srce.hr/online-tecaj/local/course_request/request_new.php. U zahtjevu za otvaranje testnog kolegija, podaci ne moraju odgovarati onima iz reda predavanja.

Svi polaznici koji steknu uvjete za potvrdu dobivaju i značku Centra za e-učenje.

Cjeline tečaja

Tečaj Osnove rada u sustavu Merlin sastoji se od osam cjelina.
Svaka cjelina sadrži lekcije ili stranice u kojima su predstavljeni i slikovito prikazani dijelovi sustava. Dostupne su i kratke animacije, a na kraju svake cjeline se nalazezadaci namijenjeni za samostalnu vježbu u vlastitom testnom e-kolegiju.

- Prijava i postavke kolegija - opisano je korisničko sučelje, organizacija kolegija, promjena osobnih podataka, promjena postavki kolegija te slanje zahtjeva za otvaranjem kolegija. Polaznici će u ovoj cjelini upoznati izgled korisničkog sučelja, izmijeniti svoj profil, pronaći postojeće kolegije u sustavu, otvoriti vlastiti testni kolegij te pristupiti njegovoj administraciji, promijeniti mu postavke i učiniti ga vidljivim ostalim polaznicima.

- Blokovi, resursi i kalendar - opisan je postupak dodavanja blokova i resursa te korištenje bloka Kalendar. Polaznici će upotrijebiti resurse: Oznaka, Stranica, Poveznica, Datoteka, Mapa i Knjiga

- Aktivnosti (3. i 4. cjelina) - opisani su postupci dodavanja aktivnosti za komunikaciju (Chat i Forum) te Rječnik i Baza podataka. U četvrtoj cjelini opisani su postupci dodavanja aktivnosti Zadaća, Anketa i Odabir.

- Izrada pitanja za testove - opisani su postupci dodavanja pitanja u testove. Polaznici će upoznati različite vrste pitanja: pitanja s višestrukim odabirom, točno/netočno, kratki odgovor, brojčano pitanje, uparivanje, umetni odgovor, drag&drop (povuci i ispusti), esejsko pitanje i računsko pitanje.

- Test - opisani su postupci izrade testa te analiza i statistika testa.

- Korisnici kolegija - opisan je upis korisnika, postavke samostalnog i ručnog upisa korisnika, postojeći korisnici i popis korisnika.

- Sigurnosna kopija - opisana je izrada sigurnosne kopije te unos podataka iz sigurnosne kopije. Polaznici će tako provesti postupak izrade sigurnosne kopije i postupak kopiranja modula iz drugog kolegija (uvoz podataka).

Za pregled sadržaja bez blokova sa strane, potrebno je odabrati dugme Puni zaslon.