Title: Sigurnosna kopija
Course: Osnove rada u sustavu Merlin > Section: 8. cjelina: Sigurnosna kopija

O sigurnosnoj kopiji

Dijelove e-kolegija ili e-kolegij u cijelosti nastavnik može spremiti na lokalno računalo ili prijenosnu memoriju. Takvo spremanje podataka može se koristiti za kopiranje aktivnosti i materijala iz jednoga e-kolegija u drugi.

Za prijenos e-kolegija iz jedne akademske godine u drugu potrebno je izraditi njegovu sigurnosnu kopiju i prenijeti je u novi e-kolegij.

Za prijenos e-kolegija iz prethodne akademske godine potrebno je u bloku Administracija pod stavkom Dodatne postavke e-kolegija odabrati mogućnost Vraćanje e-kolegija iz prethodne akademske godine ili odabrati navedenu mogućnost iz izbornika za administraciju e-kolegija.

Napomena

Poruka „Odabrana datoteka ne predstavlja standardnu Moodle datoteku sigurnosne kopije. Proces vraćanja e-kolegija će pokušati pretvoriti datoteku sigurnosne kopije u standardni oblik i zatim pokušati vratiti podatke sadržane u njoj.“ se javlja ako se prenosi e-kolegij sa starijih inačica sustava Moodle. Potrebno je samo odabrati dugme Nastavi.

Izrada sigurnosne kopije

Za izradu sigurnosne kopije odaberite:

Administracija -> Administracija e-ekolegija -> Sigurnosna kopija

Sigurnosnu kopiju moguće je izraditi i odabirom poveznice Sigurnosna kopija iz izbornika za administraciju e-kolegija.

Nakon odabira Sigurnosne kopije u Početnim postavkama potrebno je odabrati željene mogućnosti vezane uz korisničke podatke, uloge i sam sadržaj. Ako je potrebno prenijeti korisničke podatke, ali bez prikaza imena korisnika u novom e-kolegiju, moguće je uključiti postavku Anonimiziraj korisničke podatke.

U sigurnosnu kopiju mogu se spremiti sve ponuđene stavke ili se može kopirati samo dio podataka. U lijevome se stupcu odabiru resursi i aktivnosti koji se žele sačuvati zajedno sa svojim postavkama.

Kada je sve spremno prelaskom na korak Izradi sigurnosnu kopiju sustav sprema podatke u datoteku vrste .mbz. Ta će datoteka biti spremljena među datoteke e-kolegija, a nastavnik je može spremiti i na lokalno računalo.

Dva su najčešća načina izrade sigurnosne kopije:

1. izrada sigurnosne kopije s korisničkim podacima
2. izrada sigurnosne kopije bez korisničkih podataka.

Izrada sigurnosne kopije s korisničkim podacima

1. U početnim postavkama treba uključiti mogućnost Obuhvati upisane korisnike i odabrati ostale postavke kako je prikazano na slici. Sigurnosna kopija s korisničkim podacima. Naknadno će se moći označiti za koje resurse i aktivnosti treba prenijeti korisničke podatke.
2. U koraku Odabir podataka treba označiti resurse/aktivnosti i korisničke podatke koji trebaju biti spremljeni u sigurnosnu kopiju.
3. Odabirom dugmeta Nastavi otvara se stranica s popisom odabranih stavki spremljenih u sigurnosnoj kopiji. U naziv datoteke automatski se upisuju kratica e-kolegija i datum izrade sigurnosne kopije.
4. Odabirom dugmeta Izradi sigurnosnu kopiju sigurnosna će kopija biti spremljena u datoteku vrste .mbz. U slučaju uspješnoga spremanja ispisuje se poruka: Sigurnosna kopija je uspješno izrađena. U suprotnome sustav prijavljuje pogrešku i preporuča se javiti administratorima sustava Merlin na adresu e-pošte <moodle@srce.hr>.
5. Datoteku treba spremiti na lokalno računalo odabirom poveznice Preuzmi u popisu Prostor za sigurnosnu kopiju e-kolegija.

Izrada sigurnosne kopije bez korisničkih podataka

1. U početnim postavkama potrebno je označiti postavke kao na slici.
2. U koraku Odabir podataka treba označiti resurse/aktivnosti koji trebaju biti spremljeni u sigurnosnu kopiju. Ne mogu se odabrati podaci o korisnicima.
3. Odabirom dugmeta Nastavi otvara se stranica s popisom odabranih stavki spremljenih u sigurnosnoj kopiji. U naziv datoteke automatski se upisuju kratica e-kolegija i datum izrade sigurnosne kopije.
4. Odabirom dugmeta Izradi sigurnosnu kopiju sigurnosna će kopija biti spremljena u datoteku vrste .mbz. U slučaju uspješnoga spremanja ispisuje se poruka: Sigurnosna kopija je uspješno izrađena. U suprotnome, sustav prijavljuje pogrešku i preporuča se javiti administratorima sustava Merlin na adresu e-pošte <moodle@srce.hr>.
5. Datoteku treba spremiti na lokalno računalo odabirom poveznice Preuzmi u popisu Privatni korisnički prostor za sigurnosne kopije e-kolegija.

Unos podataka iz sigurnosne kopije

Sigurnosna se kopija vraća odabirom poveznice Restore e-kolegija iz bloka Administracija -> Administracija e-kolegija ili odabirom istoimene poveznice iz izbornika za administraciju e-kolegija.

Sigurnosne kopije s korisničkim podacima spremaju se u Prostor za sigurnosnu kopiju e-kolegija, a kopije bez korisničkih podataka u Privatni korisnički prostor za sigurnosne kopije e-kolegija.
1. Odabirom mogućnosti Restore e-kolegija u bloku Administracija otvara se prostor za prijenos sigurnosne kopije e-kolegija s lokalnoga računala ili uporabu prije izrađene sigurnosne kopije u istoj akademskoj godini.
2. Nakon odabira dugmeta Odaberi datoteku, a potom iz izbornika Prenesi datoteku dugmeta Browse/Choose file, treba na računalu pronaći datoteku sigurnosne kopije vrste .mbz i prenijeti je u sustav odabirom dugmeta Prenesi datoteku na poslužitelj. Nakon što je datoteka postavljena u sustav, odabere se akcija Restore e-kolegija koja se nalazi ispod polja u kojemu je napisan naziv datoteke sa sigurnosnom kopijom.
3. U kartici Odredište treba odabrati prebacuje li se sadržaj u trenutačni ili u neki drugi postojeći e-kolegij.

4. Za novootvorene, prazne e-kolegije, odabire se mogućnost Vrati u ovaj e-kolegij i Dodaj podatke iz sigurnosne kopije u ovaj e-kolegij te potom dugme Nastavi.
5. Sustav tada prikazuje sav sadržaj odabrane sigurnosne kopije, a nakon što se odabere dugme Nastavi, pojedini se sadržaji mogu isključiti iz novog e-kolegija.
6. Odabere se dugme Nastavi, a zatim Pokreni postupak vraćanja. Po završetku se pojavljuje obavijest o uspješno završenoj proceduri ili obavijest o pogrešci (u slučaju pogreške javiti se administratorima sustava Merlin na adresu e-pošte moodle@srce.hr).

Kopiranje modula iz drugog e-kolegija (Uvoz)

Nastavnik koji ima otvorena dva ili više e-kolegija u istoj akademskoj godini može prenositi resurse i aktivnosti iz jednoga e-kolegija u drugi odabirom mogućnosti Uvoz iz bloka Administracija ili iz izbornika za administraciju e-kolegija. Nakon toga, potrebno je odabrati e-kolegij iz kojega prebacujemo podatke, a zatim odabrati dugme Nastavi.

Početne postavke ne treba mijenjati, a nakon odabira dugmeta Nastavi potrebno je označiti sadržaj koji želimo prebaciti u trenutačni e-kolegij i ponovno odabrati Nastavi. Još jednom se prikazuje popis sadržaja odabranoga za uvoz, a za njegov prijenos treba odabrati dugme Pokreni uvoz.

Tako se ne mogu prenositi podaci o korisnicima.

Resursi/aktivnosti pojavit će se na istome mjestu (temi ili tjednu) gdje su se nalazili u početnome e-kolegiju.

Pitanje

Za prijenos cijelog kolegija ili pojedinih resursa/aktivnosti kolegija iz prethodne akademske godine potrebno je u bloku Administracija -> Administracija e-kolegija odabrati mogućnost

- Vraćanje kolegija iz prethodne akademske godine
Feedback: Bravo! Odgovor je točan!
- Uvoz
Feedback: Netočan odgovor. Točan odgovor je: Vraćanje kolegija iz prethodne akademske godine
- Sigurnosna kopija
Feedback: Netočan odgovor. Točan odgovor je: Vraćanje kolegija iz prethodne akademske godine