Title: Resursi
Course: Osnove rada u sustavu Merlin > Section: 2. cjelina: Blokovi, resursi i kalendar

O resursima

Resursi su nastavni materijali za e-kolegij (kao npr. tekstni dokument, poveznice ili multimedijske datoteke) koje studenti mogu čitati, pregledavati, pohraniti na svoje računalo, otisnuti, ali bez daljnje interakcije s drugim studentima ili nastavnikom (u online okruženju).

Naziv pojedinoga resursa (ujedno i poveznica na taj resurs) pojavit će se u temi/tjednu u kojemu je napravljen.

- Oznaka – tekst, slika ili multimedijski sadržaj koji objašnjava ili naglašava neki dio teme/tjedna.
- Stranica – uneseni tekst može se oblikovati, mogu mu se dodati slike i poveznice na datoteke ili web-stranice.
- Poveznica – poveznica na web-adresu.
- Datoteka – pojedinačni materijali koje nastavnik postavlja u e-kolegij.
- Mapa – repozitorij materijala za učenje (sastoji se od više datoteka).
- Knjiga – prikazuje dokumente u strukturiranome obliku s poglavljima i sadržajem.

Resursi i aktivnosti mogu se dodati kada su u e-kolegiju omogućene izmjene odabirom poveznice Dodaj aktivnost ili resurs, nakon čega se odabire željeni resurs ili aktivnost iz popisa.

Oznaka

Oznaka je resurs kojim se naglašava ili objašnjava neki dio teme/tjedna i vidljiv je na naslovnoj stranici e-kolegija u odabranoj temi. Može se primjenjivati za prikaz teksta, slike ili multimedijskoga sadržaja. Upotrebom Oznake može se postići bolja organizacija e-kolegija i njegova preglednost.

Dodaj aktivnost ili resurs -> Oznaka

Tekst i slika mogu se oblikovati dostupnim alatima koji su vrlo slični alatima koji se rabe u programima za obradu teksta (npr. MS Word).

Stranica

Resurs Stranica omogućava nastavniku stvaranje pojedinačnih dokumenata (stranica) koje može uređivati i prikazivati unutar svojega e-kolegija. Stranica može sadržavati tekst, sliku, zvuk, video, web poveznice ili ugrađeni kôd.

Prednost korištenja resursa Stranica u odnosu na postavljanje gotove datoteke (npr. .docx) jest u tome što mu je puno lakše pristupiti, pregledavati ga i uređivati (posebno s mobilnih uređaja).

Dodaj aktivnost ili resurs -> Stranica

Sadržaj Stranice oblikuje se slično kao i u ostalim programima za uređivanje teksta.

Poveznica

Poveznica je resurs koji prikazuje adresu određene web-stranice. Najčešće se upotrebljava kada se studente želi uputiti na određenu web-stranicu na kojoj se nalaze korisni materijali potrebni za pripremu zadaće odnosno testa ili ako se žele naglasiti materijali koji su postavljeni u e-kolegiju.

Dodaj aktivnost ili resurs -> Poveznica

U sekciji Općenito u polje Web-adresa moguće je izravno upisati adresu ili je kopirati s određene stranice i zalijepiti u navedeno polje.

Odabirom dugmeta Repozitoriji može se pristupiti dostupnim repozitorijima (YouTube, DropBox, Picasa, Wikimedia, MojOblak).

Resurs Poveznica može se postaviti i uporabom mogućnosti Povuci i ispusti (Drag&Drop). Kada su u e-kolegiju omogućene izmjene, adresu otvorene web-stranice koju želite dodati u e-kolegij potrebno je povući u željenu temu/tjedan te upisati naziv poveznice.

Datoteka

Datoteka je resurs koji omogućava nastavniku postavljanje i uporabu datoteke izrađene u nekome vanjskom alatu kao nastavnoga materijala u e-kolegiju.

Datoteke se u sustav mogu postaviti pojedinačno preko resursa Datoteka, a nakon toga organizirati u mapu i prikazati studentima preko resursa Mapa.

Dodaj aktivnost ili resurs -> Datoteka

U sekciji Općenito u polju Odabrane datoteke potrebno je odabrati ikonu (Dodaj datoteku) čime se otvara sučelje za odabir datoteka.

Ako je datoteka spremljena na računalu, nakon njezina odabira, potrebno je odabrati mogućnost Prenesi datoteku na poslužitelj ili željenu datoteku povući u za to predviđen prostor (Ovdje dovucite mišem datoteke koje želite dodati) u sekciji Općenito u polju Odabrane datoteke.

Velike datoteke u sustav Merlin mogu se postaviti na više načina, a jedan od preporučenih je uporaba repozitorija MojOblak. MojOblak je usluga Srca koja omogućava pohranu i razmjenu podataka.

Mapa

Resurs Mapa sadrži više datoteka koje je nastavnik postavio kao nastavne materijale za učenje. Organiziranjem datoteka u mapu postiže se bolja preglednost i organiziranost nastavnih materijala u e-kolegiju.
Dodaj aktivnost ili resurs -> Mapa
U e-kolegiju moguće je postaviti više datoteka odjednom u obliku resursa Mapa ili se može izraditi prazna Mapa na poslužitelju i u nju postaviti jednu po jednu datoteku.
Ako se u e-kolegij želi postaviti više datoteka odjednom, mapu s datotekama na računalu potrebno je pretvoriti u .zip datoteku te ju uporabom metode Povuci i ispusti (Drag&Drop) prenijeti izravno na naslovnicu e-kolegija.

Nakon pojave izbornika s označenom mogućnošću Otpakirati datoteke i izraditi mapu potrebno je kliknuti na dugme Prijenos nakon čega će datoteka biti postavljena na poslužitelj, otpakirana i stvorit će se mapa.

Za izradu prazne Mape u koju će se stavljati željene datoteke potrebno je u sekciji Sadržaj odabirom ikone izraditi mapu te pomoću ikone (Dodaj datoteku) u mapu dodavati pojedinačne datoteke s računala, osobnih ili poslužiteljskih datoteka te vanjskih repozitorija. U izrađenu mapu moguće je naknadno dodavati još datoteka. Sadržaj mape može se prikazivati na naslovnici e-kolegija ili na zasebnoj stranici.

Izrađenu Mapu moguće je preimenovati odabirom ikone (Uredi naziv).

Knjiga

Resurs Knjiga omogućava izradu nastavnoga materijala koji ima izgled knjige sa strukturiranim prikazom sadržaja organiziranoga u poglavlja i potpoglavlja.

Uz tekst, resurs Knjiga može sadržavati, poveznice, slike, multimedijski sadržaj i sl.

Dodaj aktivnost ili resurs -> Knjiga

Prilikom izrade resursa Knjiga obavezno je upisati naziv i opis knjige.

U sekciji Izgled moguće je odrediti način označavanja poglavlja i potpoglavlja te stil navigacije.

Numeriranje poglavlja –  postoje četiri načina označavanja poglavlja i potpoglavlja:

- Bez oblikovanja – naslovi poglavlja i potpoglavlja nisu dodatno oblikovani
- Brojevi – poglavlja i potpoglavlja su numerirani (1, 1.1., 1.2., itd.)
- Natuknice – potpoglavlja su uvučena i prikazana s grafičkim elementima
- Uvučeno – potpoglavlja su uvučena u odnosu na poglavlja.

Stil navigacije – moguće je odabrati između sljedeća tri stila navigacije:

1. Slike – s desne strane ispod i iznad teksta nalaze se ikone pomoću kojih je moguć prelazak na sljedeće ili povratak na prethodno poglavlje.
2. Tekst – ispod i iznad teksta s lijeve i desne strane nalaze se poveznice s naslovima prethodnoga i sljedećeg poglavlja.
3. Samo blok Sadržaj – navigacija kroz poglavlja i potpoglavlja moguća je isključivo preko bloka Sadržaj.

Mogućnost ispisa knjige nastavnik može podesiti u bloku Administracija -> Administracija knjige -> Ovlasti ili odabirom poveznice Ovlasti iz izbornika za administraciju knjige. Studentima je tada dostupna mogućnost ispisa cijele knjige ili pojedinog poglavlja u bloku Administracija -> Administracija knjige.

Nakon spremanja promjena dodaju se nova poglavlja čiji se naslovi prikazuju kao poveznice u bloku Sadržaj s lijeve strane. Unutar poglavlja mogu se dodavati potpoglavlja. Novo se poglavlje dodaje odabirom znaka unutar bloka Sadržaj.

Pitanje

Za postavljanje više materijala (primjerice u pdf obliku) na jednom mjestu koristi se

- mapa
Feedback: Bravo! Točan odgovor.
- datoteka
Feedback: Netočan odgovor. Točan odgovor je: mapa.
- knjiga
Feedback: Netočan odgovor. Točan odgovor je: mapa.
- stranica